د ملي مصالحې عالي شورا پر فعالېدو د اروپايي ټولنې ټینګار
په افغانستان کې د اروپايي ټولنې غړو هیوادونو سفیرانو د ملي مصالحې عالي شورا د تشکیلاتو پوره کېدو او د یادې شورا د فعالیت پیلېدو غوښته کړې ده.
د اروپايي ټولنې سفیرانو پرون پنجشنبه نومبر۲۶(لېندۍ شپږمه) په یوې ګډې اعلامیې کې ویلي:"موږ د ملي مصالحې عالي شورا د رامنځته کېدو او فعالیت پیلېدو غوښتنه کو چې دنده یې د سولې مذکراتو کې لارښوونه کول دي." یادې ټولنې د دې ترڅنګ د افغانستان د ملي مصالحې عالي شورا په تشکیل کې د سیاسي مشرانو د عضویت ترڅنګ، د ښځو، د جګړې قربانیانو، مذهبي اقلیتونو، ځوانانو او مدني ټولنو د استازو پر غړیتوب هم ټینګار کړی دی. په افغانستان کې مېشتې اروپايي ټولنې او د یادې ټولنې غړو هیوادونو د سولې بهیر څخه د ملاتړ ترڅنګ په افغانستان کې د تاوتریخوالي زیاتېدو په اړه د اندېښنې په ښودلو د ژر تر ژره اوربند ټینګېدو وړاندیز هم کړی دی. یادې ټولنې په خپره کړې اعلامیه کې ویلي:"موږ په افغانستان کې د تاوتریخوالي زیاتېدو او امنیتي وضعیت په اړه، په ځانګړي ډول د ملکي مرګ ژوبلې د شمېر په اړه ژوره خواشیني ښیو او د هر اړخیز، تلپاتي او ژر تر ژره اوبند ټینګېدو او نړیوالو قوانینو ته د احترام غوښتنه کوو." اروپايي ټولنې همدارنګه ویلي لکه څنګه چې د افغانستان په اړه جنیوا کنفرانس کې ژمنه کړې وه یو ځل بیا د افغان سولې بهیر څخه خپل کلک ملاتړ څرګندوي. پر همدې مهال په افغانستان کې د برتانیا سفارت هم د ملي مصالحې عالي شورا د ژر تر ژره فعالېدو غوښتنه کړې ده. یاد سفارت د مصالحې شورا فعالیت پيلېدل په افغانستان کې د سولې ټینګېدو برخه کې مهم بللی. د تیرې سې شنبې په ورځ د افغانستان په اړه د ژنیو کنفرانس کې د اروپایي ټولنې د پالیسۍ مشر جوسیپ بوریل هم په افغانستان کې د ژر تر ژره اوربند ټیګېدو وړاندیز کړی و. په افغانستان کې د اروپايي ټولنې هیوادونو سفیران پر داسې مهال د ملي مصالحې عالي شورا د فعالیت پیلېدو غوښتنه کوي چې ویل کیږي تر دا مهاله د ځینو اختلافاتو له امله د یادې شورا تشکیل نه دی پوره شوی. پر همدې مهال د افغانستان د ملي پخلاینې عالي شورا د اروپايي ټولنې د دې اعلامیې هرکلی کړی دی. د دغې شورا ویاند فریدون خوځون امریکا غږ اشنا راډیو ته وویل چې ملي پخلاینې عالي شورا مشرتابه د دغې شورا د تشکیلاتو په بشپړولو کې د ځنډ سبب نه دی. ښاغلي خوځون وویل :"مونږ د اروپايي اتحادې د اعلامیې هرکلی کوو. د ملي مصالحې د عالي شورا د بخشونو په تکمیل او نهايي کیدو کې باندې کار روان دی، چې ډیر ژر به تکمیل شي. مونږ په دې اړه خپل کار کړی دی د ملي مصالحې د عالي شورا رهبري د دې ځنډ لامل نه ده ، بلکې ځینې کارونه نورو بخشنو پورې اړه لري، چې هم هغوی باید هرڅه ژر خپل کار تکمیل کړي او خپأې مشورې وکړي ترڅو د ملي مصالحې د عالي شورا نورې برخې چې شورا رهبري او مجموعه عمومي دي دا تکمیل شي". د ولسمشر غني او ډاکتر عبدالله عبدالله ترمنځ د یو سند تر لاسلیک وروسته عبدالله عبدالله د ملي مصالحې عالي شورا رئیس وټاکل شو.